
	1.
	Likumprojekts (grozījumi)
 (6) Ministru kabinets nosaka:
1) kārtību, kādā notiek rindas organizēšana un transportlīdzekļu reģistrēšana elektroniskajā rindas rezervācijas sistēmā;
2) maksu par reģistrāciju elektroniskajā rindas rezervācijas sistēmā un kārtību, kādā tiek veikta apmaksa par reģistrāciju;
3) valsts ārējās sauszemes robežas robežšķērsošanas vietas, pirms kuru šķērsošanas transportlīdzekli reģistrē rindā elektroniskajā rindas rezervācijas sistēmā, reģistrēšanās kārtību un nosacījumus;
4) kārtību, kādā robežu var šķērsot ārpus kārtas un gadījumus, kādos piemēro atbrīvojumu no samaksas par reģistrācijas pakalpojumu;
5) elektroniskās rindas rezervācijas sistēmā un elektronizētās pārvaldības sistēmā iekļaujamās informācijas apjomu, datu glabāšanas termiņus, kārtību, kādā informāciju apstrādā un nosacījumus piekļuves nodrošināšanai sistēmā iekļautajai informācijai.
	Iebildums
Izveidojamajai Robežšķērsošanas un kontroles procesa elektronizētas pārvaldības sistēmai būs valsts informācijas sistēmas statuss Valsts informācijas sistēmu likuma izpratnē. Minētā likuma 5. panta pirmā daļa noteic, ka valsts informācijas sistēmu izstrādā, pamatojoties uz ārējiem normatīvajiem aktiem, politikas plānošanas dokumentiem vai informatīvo ziņojumu. Saskaņā šā panta 1.1 daļas 3. punktu valsts informācijas sistēmu izmanto, pamatojoties uz ārējiem normatīvajiem aktiem, kuros norāda valsts informācijas sistēmas pārzini.
Valsts informācijas sistēmu likuma 5. panta 1.2 daļa tostarp noteic, ka Ministru kabinets izdod noteikumus šā panta 1.1 daļas 3. punkta prasību izpildei.
Saskaņā ar Ministru kabineta iekārtas likuma 31. panta pirmās daļas 1. punktu Ministru kabinets var izdot ārējus normatīvos aktus — noteikumus,  ja likums Ministru kabinetu tam īpaši pilnvarojis. Pilnvarojumā norāda tā galvenos satura virzienus.
Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 45. punkts noteic, ka likumprojektā, ja nepieciešams, ietver pilnvarojumu Ministru kabinetam likumprojekta izpildes nodrošināšanai izdot ārēju normatīvo aktu – noteikumus – vai apstiprināt iestādes nolikumu, vai izdot iekšēju normatīvo aktu – instrukciju vai ieteikumus. Pilnvarojumā nosaka Ministru kabineta noteikumu satura galvenos virzienus.
No minētajām tiesību normām konstatējams, ka attiecībā uz Robežšķērsošanas un kontroles procesa elektronizētas pārvaldības sistēmu likumā nepieciešams noteikt pilnvarojumu Ministru kabinetam izdot ārējo normatīvo aktu - noteikumus -, kuri nosaka minētās sistēmas pārzini. 
Pamatojoties uz minēto, lūdzam likumprojekta "Grozījumi Latvijas Republikas valsts robežas likumā" sesto daļu papildināt ar jaunu normu, kura pilnvaro Ministru kabinetu noteikt  Robežšķērsošanas un kontroles procesa elektronizētas pārvaldības sistēmas pārzini.
Piedāvātā redakcija
6) elektronizētās pārvaldības sistēmas pārzini

	2.
	Likumprojekts (grozījumi)
 (5) Robežšķērsošanas un kontroles procesa elektronizētas pārvaldības sistēmai (turpmāk - elektronizētās pārvaldības sistēma) noteiktās funkcijas ietver valsts ārējās sauszemes robežas robežšķērsošanas vietu iekšējo procesu norises elektronizētu pārvaldību, kas ietver transportlīdzekļu plūsmas automatizāciju, procesu digitalizāciju un integrāciju ar Valsts ieņēmumu dienesta, Valsts robežsardzes un Pārtikas un veterinārā dienesta informācijas sistēmām. Lai nodrošinātu elektronizētu robežšķērsošanas vietas pārvaldību, elektronizētās pārvaldības sistēmā apstrādā informāciju par transportlīdzekli, tā vadītāju un pasažieriem, pārvadāto kravu, to kontroli. Elektronizētās pārvaldības sistēmas izveides, attīstības un uzturēšanas nodrošināšana tiek deleģēta valsts akciju sabiedrībai "Latvijas Valsts radio un televīzijas centrs".
	Priekšlikums
Valsts informācijas sistēmu likuma 5. panta 1.1 daļas 1. un 2. punkts noteic, valsts informācijas sistēmu izmanto, pamatojoties uz ārējiem normatīvajiem aktiem, kuros norāda vismaz:
1) noteiktās funkcijas, uzdevumus un mērķus, kuru izpildei nepieciešamās informācijas apriti nodrošina valsts informācijas sistēma;
2) valsts informācijas sistēmā iekļaujamo informāciju funkciju, uzdevumu un mērķu sasniegšanai;
Saskaņā ar Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 2.1. apakšpunktu normatīvā akta projekta tekstu raksta lakonisku un saskaņā ar 2.2. apakšpunktu normatīvā akta projekta tekstu raksta, ievērojot valsts valodas literārās un gramatiskās normas, juridisko terminoloģiju un pareizrakstības prasības.
Pamatojoties uz minētajām tiesību normām, lūdzam precizēt Latvijas Republikas valsts robežas likuma 10.1 panta jauno piekto daļu. 
Piedāvātā redakcija
Robežšķērsošanas un kontroles procesa elektronizētas pārvaldības sistēma (turpmāk - elektronizētās pārvaldības sistēma) nodrošina valsts ārējo autoceļu robežšķērsošanas vietu elektronizētu pārvaldību, kas sevī ietver transportlīdzekļu plūsmas automatizētu organizēšanu un integrāciju ar Valsts ieņēmumu dienesta, Valsts robežsardzes un Pārtikas un veterinārā dienesta informācijas sistēmām. Lai nodrošinātu elektronizētu robežšķērsošanas vietas pārvaldību, elektronizētās pārvaldības sistēmā apstrādā informāciju par transportlīdzekļiem, to vadītājiem un pasažieriem, pārvadātajām precēm un  attiecībā uz personām, transportlīdzekļiem un precēm veiktajām kontroles darbībām. Elektronizētās pārvaldības sistēmas izveides, attīstības un uzturēšanas nodrošināšana tiek deleģēta valsts akciju sabiedrībai "Latvijas Valsts radio un televīzijas centrs".

